আম, জাম, নারকেল, তাল, সফেদা, লিচু, পেয়ারা। গ্রামে এই গাছগুলির প্রয়োজনীয়তা শুধু ফলের চাহিদা মেটাতে নয়। আবার অর্জুন, অশোক, চাকুন্দা, কদম, খেজুর, শিরিষ, নিম, মেহগনি কেবল কাঠের জোগান দেয় না। স্বাভাবিক পরিবেশকেও ধরে রাখে। এই গাছগাছালির আশ্রয়ে বংশ বাড়ে শেয়াল, বাঘরোল, বাঁদরের মতো প্রাণী ছাড়াও নানা কীটপতঙ্গ ও পাখির। আর এই গাছপালা ও প্রাণীর উপস্থিতেই প্রাণ পায় এলাকার জীববৈচিত্র্য। পটাশপুরে সেই জীববৈচিত্র্য রক্ষায় মরিয়া গ্রামীণ মহিলারা। প্রাথমিক ভাবে জীবিকার প্রয়োজনেই এ সব অর্থকরী ফল ও অন্য মূল্যবান গাছ রোপণের উদ্যোগ নিয়েছিলেন তাঁরা। সে খবর পেয়ে তাতে যুক্ত হয় প্রশাসন। ব্লক জীববৈচিত্র্য সমিতিও এগিয়ে এসে মহিলাদের পাশে দাঁড়ায়। সেজন্য মহিলাদের রোজগারের বিকল্প ব্যবস্থা করার পদক্ষেপও করছে প্রশাসন। ডালশস্য উৎপাদনে তাঁদের উৎসাহিত করা হচ্ছে। এতে রুক্ষ্ম হয়ে ওঠা পটাশপুর ক্রমশ সবুজ হয়ে উঠছে।